Asztana Aréna

Az Astana Arena (kazak: Астана Арена) labdarúgó stadion Asztanában, Kazahsztánban. A stadion 30 000 férőhelyes, és elhúzható teteje van. A kazak labdarúgó-válogatott nemzeti stadionjaként szolgál. Az Asztana Aréna az ország legnagyobb stadionja, 2006 és 2009 között épült, 185 millió dolláros költséggel, és hivatalosan 2009. július 3-án adták át. A kazak Premjer-ligában szereplő Asztana FK otthona. Itt játsszák a kazak első osztályban szereplő FC Bayterek mérkőzéseit is. A stadion adott otthont a 7. Ázsiai Téli Játékok nyitóünnepségének 2011. január 31-én. Az Asztana Aréna volt az egyik olyan helyszín, amivel pályáztak a 2020-as labdarúgó-Európa-bajnokság mérkőzéseinek megrendezésére. Története Az Asztana Aréna építése 2006-ban kezdődött, és a hivatalos megnyitó napján a Kazsimukan Stadion nevet kapta a híres birkózó, Kazsimukan Munajtpaszuli tiszteletére. Később kapta a stadion a jelenlegi nevét. A stadiont a Populous cég sportépítészei tervezték a török Tabanlıoğlu Architectsszel együttműködve. A fővállalkozó a Sembol Construction volt. 2009. július 3-án a kazak U21-es labdarúgó-válogatott Lokomotiv Asztana elleni mérkőzésével nyitották meg. A híres olasz játékvezető, Pierluigi Collina bíráskodott, a szimbolikus első kezdőrúgást Nurszultan Nazarbajev, Kazahsztán akkori elnöke végezte. A csapatokba az alapjátékosokon kívül két „sztár” kapott meghívást: a kazahsztáni ifjúsági válogatottban a grúz védő, Kaha Kaladze és az ukrán csatár, Andrij Sevcsenko, a Lokomotiv Asztanában pedig Hasan Şaş és Hakan Şükür török játékosok szerepeltek. 2009. október 14-én a stadion adott otthont az első hivatalos nemzetközi mérkőzésének: Kazahsztán válogatottja Horvátország válogatottjával találkozott a 2010-es világbajnokság selejtezőtornáján. A mérkőzést a vendégek nyerték 2–1-re, a döntő gólt a horvátok csak a hosszabbításban szerezték meg. 2011. január 31-én az Aréna adott otthont a 7. Ázsiai Téli Játékok nyitóünnepségének. 2017. június 27-én és 2019. június 29-én a kazak Dimash Qudaibergen világsztárokkal lépett fel a stadionban. „Bastau” és „Arnau” koncertje 30 000 illetve 40 000 nézőt vonzott; az „Arnau” koncertre 65 országból 13 500 néző érkezett. 2020 február 9-én az Asztana Aréna fedésének mintegy 8 m2-nyi, 3–4 polikarbonát betétje beomlott a rajta fölhalmozódott nagy mennyiségű hó súlya alatt, és az aréna zárt terébe zuhant. A csodával határos módon senki sem sérült meg. A stadion jellemzői A 30 000 férőhelyes stadiont egy nagy amfiteátrumnak tervezték, amelynek jellegzetes és azonnal felismerhető formája van távolról és közelről nézve is. Kétszintes szerkezete, a 16 000 ülőhelyet befogadó alsó lelátó körülveszi a játékteret, míg a keleti és nyugati oldalon lévő felső lelátó további 14 000 néző befogadására alkalmas. A zökkenőmentes beléptetés érdekében ténylegesen elkülönítik a VIP-látogatókat, a nézőket és a játékosokat. Minden néző ül, és akadálytalan kilátással tiszta rálátása van a játéktérre. A játékfelületet kiváló minőségű füves felület borítja, amely megfelel a FIFA és az UEFA kritériumainak. A fű letakarható más rendezvények esetében. Négy lelátó: északi, déli, nyugati és keleti. A pálya mérete 105 x 68 méter. A bevonat mesterséges. Az ülések műanyagok. VIP boxok. Sajtópáholy. Tágas öltöző: négy. A játékvezető szobája. A mérkőzés ellenőrének a szobája. 120 fős sajtótájékoztató terem. 4 médiaterem 100 fő részére. Előadói szoba. 2 modern eredményjelző. Az UEFA követelményeinek megfelelő világítás. Tornaterem. Tervezése Az elliptikus formára tervezett stadion egy 232 485 m²-es (330 m × 704,5 m) téglalap alakú területen épült. A tervezés innovatív megoldásokat alkalmazott, amelyekkel csúcstechnológiát alkalmaztak az üzemeltetés, a környezettel való interakció és különösen a földrajzi helyzet zord éghajlati viszonyait figyelembe véve. Képgaléria Jegyzetek Fordítás Ez a szócikk részben vagy egészben az Astana Arena című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Hivatalos weboldal (archiválva)